Apple už na marcovom evente oznámil, že nový MacBook sa začne predávať už zajtra, ale len v USA a niekoľkých popredných zahraničných krajinách. Dátum vydania v krajinách ako je Česká Republika či Slovensko ostal neznámy a keď navštívite oficiálny český Online Store, nájdete tu len generickú hlášku "Již brzy". Naša redakcia však získala exkluzívne informácie od jedného z najväčších APR na Slovensku, ktoré mu odhalili, že v našej krajine sa začne 12″ MacBook predávať až v priebehu budúceho týždňa.
Ceny nových MacBookov sú v našich krajinách známe a vďaka horšiemu kurzu bude 12″ MacBook s Retina displejom drahší, než v USA. Počítač by sa mal v základnej konfigurácii predávať za 1 449€ alebo za 1 799€ v prípade výkonnejšej verzie s 1.2 GHz procesorom a 512 GB PCIe SSD. Základná verzia potom disponuje procesorom Core M Broadwell s taktom 1.1 GHz, 8 GB RAM a grafickým čipom Intel HD 5300. K dispozícii by mala byť tiež možnosť priplatiť si za procesor s frekvenciou 1.3 GHz. Európska cena tohto upgradu nie je známa, avšak cena upgradovaných modelov v USA je stanovená na 1549 a 1749 dolárov.
Ceny v ČR za základné modely sú tiež stanovené. Základnú konfiguráciu získate za 39 990,- Kč a výkonnejší variant potom za 47 990,- Kč.